Id-Deċiżjoni tal-Kummissjoni
tat-22 ta' Lulju 2003
li temenda d-Deċiżjoni Nru 2002/79/KE li timponi kondizzjonijiet speċjali fuq l-importazzjoni ta' karawett u ċerti prodotti dderivati mill-karawett li joriġinaw fiċ- jew ikkonsinjati miċ-Ċina
(notifikata taħt id-dokument numru K(2003) 2602)
(Test b'relevanza għaż-ŻEE)
(2003/550/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 93/43/KEE ta' l-14 ta' Ġunju 1993 dwar l-iġjene ta' oġġetti ta' l-ikel [1], u b'mod partikolari l-Artikolu 10(1) tagħha,
Wara li kkonsultat ma' l-Istati Membri,
Billi:
(1) Deċiżjoni tal-Kummissjoni 2002/79/KE ta' l-4 ta' Frar 2002 li timponi kondizzjonijiet speċjali fuq l-importazzjoni ta' karawett u ċerti prodotti dderivati mill-karawett li joriġina fiċ- jew ikkunsijat miċ-Ċina [2], kif l-aħħar emendata bid-Deċiżjoni Nru 2002/678/KE [3], tipprovdi għal reviżjoni ta' dik id-Deċiżjoni sal-31 ta' Diċembru 2002.
(2) Ir-riżultati ta' teħid bl-addoċċ ta' kampjuni u analiżi ta' kunsinni ta' karawett li joriġina fiċ- jew ikkunsijat miċ-Ċina jindikaw li hemm bżonn kontinwu għall-kondizzjonijiet speċjali miġjuba fid-Deċiżjoni 2002/79/KE biex ikun ipprovdut livell suffiċjenti ta' protezzjoni tas-saħħa pubblika fil-Komunità.
(3) Ir-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jippreskrivi l-prinċipiji ġenerali u r-rekwiżiti tal-liġi dwar l-ikel, li jistabbilixxi l-Awtorità Ewropea dwar is-Sigurezza fl-Ikel u jippreskrivi l-proċeduri f'materji ta' sigurezza fl-ikel [4] jipprovdi għall-istabbiliment ta' sistema rapida ta' allarm għal ikel u għalf (RASFF - rapid alert system for food and feed).
(4) Fl-interess tas-saħħa pubblika, Stati Membri għandhom jipprovdu lill-Kummissjoni rapporti perjodiċi tar-riżultati analitiċi kollha tal-kontrolli uffiċjali mwettqa rigward il-kunsinna ta' karawett u prodotti dderivati minn karawett li joriġina fiċ- jew ikkunsijat miċ-Ċina. Rapporti tali għandhom ikunu b'addizzjoni għall-obbligu tan-notifika taħt is-sistema rapida ta' allarm għall-ikel u għalf.
(5) Fuq talba ta' ċerti Stati Membri, ikun xieraq li tkun aġġornata l-lista tal-punti ta' dħul li minnhom il-prodotti koperti bid-Deċiżjoni Nru 2002/79/KE jistgħu jkunu importati fil-Komunità. Biex isir kollox b'mod ċar, dik il-lista għandha tkun issostitwita.
(6) Id-Deċiżjoni Nru 2002/79/KE għandha għalhekk tkun emendata f'dan is-sens,
ADOTTAT DIN ID-DEĊIŻJONI:
Artikolu 1
Id-Deċiżjoni Nru 2002/79/KE hija emendata kif ġej:
1. L-Artikolu 1 huwa emendat kif ġej:
(a) L-Artikolu 1(5) huwa ssostitwit b'li ġej:
"5. L-Awtoritajiet kompetenti f'kull Stat Membru għandħa tidħol għal tehid ta' kampjuni ta' kunsinni ta' karawett u ċerti prodotti dderivati mill-karawett li joriġina fiċ- jew ikkunsijat miċ-Ċina għal analiżi ta' aflatoksin B1 u aflatoksin totali.
Stati Membri għandhom jissottomettu lill-Kummissjoni kull tliet xhur rapport tar-riżultati analitiċi kollha tal-kontrolli uffiċjali fuq kunsinni ta' karawett jew ċerti prodotti dderivati mill-karawett li joriġina fiċ- jew ikkunsijat miċ-Ċina. Dan ir-rapport għandu jkun issottomess matul ix-xahar ta' wara kull kwart tas-sena [5].'";
(b) L-Artikolu 1(6) huwa emendat kif ġej:
fit-tmiem tat-tieni sentenza, il-kliem "għal massimu ta' 10t ijiem utli (tax-xogħol)" huma ssostitwiti bi "għal massimu ta' 15-il jum utli (tax-xogħol)";
(ċ) il-paragrafu 7 li ġej jinżdied:
"7. Fil-każ li kunsinna tinqasam, kopji taċ-ċertifikat tas-saħħa u d-dokumenti li jakkompanjawha li jirreferu għalihom il-paragrafi 1 u 6 u ċċertifikati mill-Awtorità kompetenti ta' l-Istat Membru li fit-territorju tiegħu l-qasma tkun saret, għandhom jakkompanjaw kull parti tal-kunsinna maqsuma.";
2. L-Artikolu 2 huwa ssostitwit b'li ġej:
"Artikolu 2
Din id-Deċiżjoni għandha tkun irriveduta fid-dawl ta' l-informazzjoni u garanziji pprovduti mill-Awtoritajiet kompetenti taċ-Ċina u fuq il-bażi tar-riżultati tat-testijiet imwettqa mill-Istati Membri biex jagħmlu stima ta' kemm il-kondizzjonijiet speċjali miġjuba fl-Artikolu 1 jipprovdu livell suffiċjenti ta' protezzjoni tas-saħħa pubblika fil-Komunità. Ir-reviżjoni għandha wkoll tagħmel stima ta' kemm hemm bżonn kontinwu għal dawk il-kondizzjonijiet speċjali.";
3. L-Anness II huwa ssostitwit bit-test fl-Anness ma' din id-Deċiżjoni.
Artikolu 2
Dan id-Deċiżjoni hija indirizzata lill-Istati Membri.
Magħmula fi Brussel, fit-22 ta' Lulju 2003.